Diari Oficial de la Generalitat Valenciana


Sumari del DOGV 3497, del 18-05-1999 (1999/4388)

ORDRE de 10 de maig de 1999, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu del Camp de Morvedre III-Part (València).
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3497

Data del DOGV
:   18-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/4388


Data del document
:   10-05-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * El Camp de Morvedre
    * programa d'actuació
    * ordenació hidroagrícola
    * ordenació hidràulica

ORDRE de 10 de maig de 1999, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu del Camp de Morvedre III-Part (València). [1999/X4388]
  
La Conselleria d'Agricultura, Pesca i Alimentació té entre els seus objectius prioritaris la modernització del regadiu valencià. Per això pretén l'execució d'obres que contribuïsquen a la millor gestió dels recursos hídrics, a l'augment de l'eficiència del reg i a la millora de les condicions de treball dels agricultors.
  
Les ordres de la Conselleria d'Agricultura, Pesca i Alimentació de 7 de maig de 1996, de 21 de maig de 1997 i de 28 de novembre de 1997, van aprovar plans d'obra que afectaven diversos municipis del Camp de Morvedre. És intenció d'aquesta conselleria ampliar les actuacions de modernització del regadiu i millora de les infraestructures agràries a la resta de municipis de la comarca.
  
Per això, els serveis corresponents de la Conselleria han estudiat la zona i han elaborat un pla, en el qual es preveuen les obres necessàries per a la regulació de cabals d'aigües superficials, subterrànies i depurades, la millora de la gestió dels recursos hídrics disponibles, la millora de les conduccions de reg, la transformació del sistema de reg tradicional a localitzat i la tecnificació d'aquest. S'hi inclouen també actuacions en la xarxa viària de la zona a fi d'adequar-la als requeriments actuals del trànsit agrícola.
  
Per això i a proposta de la Direcció General de Regadius i Estructures Agràries, i fent ús de les facultats que tinc atribuïdes,
  
ORDENE
  
Article 1
  
Queda aprovat el Pla d'Obres d'Interès General per a la Modernització del Regadiu del Camp de Morvedre III-Part (València).
  
Article 2
  
D'acord amb l'article 62 de la Llei de Reforma i Desenvolupament Agrari i els decrets 151/1990, de 17 de setembre; 169/1991, de 30 de setembre; 13/1995, de 10 de gener; i 39/1995, de 7 de març, del Consell de la Generalitat Valenciana, les obres de basses de regulació, estacions elevadores i instal·lacions electromecàniques d'aquestes, centres de transformació, línies elèctriques, canonades de connexió entre basses, canonades i xarxes principals de reg, equips de filtratge i fertirrigació situats en les xarxes principals i la construcció de camins rurals, queden classificades d'interès general, en el grup a) de l'article 61 de la mencionada Llei de Reforma i Desenvolupament Agrari.
  
DISPOSICIONS FINALS
  
Primera
  
La Direcció General de Regadius i Estructures Agràries dictarà les normes complementàries per a la millor aplicació de tot el que es disposa en aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 10 de maig de 1999
  
El conseller d'Agricultura, Pesca i Alimentació,